Bases reguladores del Programa ICREA Acadèmia
Requisits de les persones candidats a investigador o investigadora ICREA Acadèmia
Estructura del Programa ICREA Acadèmia
Requisits, condicions i compatibilitats
Sol·licituds i tramitació telemàtica
Avaluació i selecció de les sol·licituds
Proposta de resolució i acceptació de la subvenció
Resolució de la convocatòria i notificació
L'article 158.1 de l'Estatut d'Autonomia de Catalunya atribueix a la Generalitat, en matèria de recerca científica i tècnica, la competència exclusiva amb relació als centres i les estructures de recerca de la Generalitat i als projectes que aquesta finança.
L'article 65 de la Llei 7/2011, del 27 de juliol, de mesures fiscals i financeres, defineix la fundació Institució Catalana de Recerca i Estudis Avançats (ICREA) com una estructura de recerca impulsada pel Govern de la Generalitat que té per objectiu principal contribuir a la captació i la retenció de talent internacional, mitjançant un procés de selecció basat en el mèrit científic, i contribuir significativament a l'excel·lència en la recerca.
El Programa ICREA Acadèmia es va iniciar l'any 2008 amb la finalitat d'incentivar i recompensar l'excel·lència investigadora del personal docent i investigador doctor amb vinculació permanent a una universitat pública de Catalunya.
Es tracta d'un programa d'intensificació de la recerca del professorat que està impartint docència i que es troba en fase plenament activa i d'expansió de la seva activitat investigadora.
L'adhesió de les universitats públiques catalanes al Programa ICREA Acadèmia s'ha produït mitjançant la subscripció d'un conveni entre cada universitat i ICREA amb data de 18 de setembre de 2008.
El conveni articula el desenvolupament del Programa i determina els efectes del reconeixement del professorat com a investigador o investigadora ICREA Acadèmia; a més, estableix els compromisos que assumeix la universitat i la compensació que rep per la seva col·laboració en la gestió del Programa.
També s'hi concreten els aspectes relatius a la compatibilitat de les subvencions vinculades al Programa, així com a la seva acceptació, justificació i publicitat.
ICREA, en tant que fundació del sector públic de la Generalitat, resta subjecta a les previsions de la disposició addicional setzena de la Llei 38/2003, de 17 de novembre, general de subvencions, per a la concessió de subvencions.
Aquesta disposició, que ha estat modificada per la Llei 40/2015, d'1 d'octubre, de règim jurídic del sector públic, requereix com a novetat que les fundacions del sector públic només puguin concedir subvencions amb càrrec als pressupostos públics quan siguin autoritzades per l'Administració a la qual estigui adscrita la fundació, que també ha d'aprovar les bases reguladores de les convocatòries.
La Resolució de 3 de novembre de 2016, del secretari d'Universitats i Recerca del Departament d'Empresa i Coneixement, ha autoritzat el director d'ICREA, a convocar i concedir les subvencions del Programa ICREA Acadèmia, en els termes que preveu el conveni d'adhesió subscrit per les universitats públiques catalanes el 18 de setembre de 2008, d'acord amb les bases reguladores aprovades per aquesta Ordre.
1.1 Aquesta Ordre té per objecte aprovar les bases reguladores, que han de regir la concessió de les subvencions del Programa ICREA Acadèmia, d'intensificació de l'activitat de recerca del personal docent i investigador doctor amb vinculació permanent a les universitats públiques catalanes, convocades per la fundació Institució Catalana de Recerca i Estudis Avançats (ICREA), en els termes que preveu el conveni d'adhesió al Programa subscrit per cada universitat amb ICREA el 18 de setembre de 2008.
1.2 L'accés al Programa ICREA Acadèmia suposa per al professorat beneficiari el seu reconeixement com a investigador o la investigadora ICREA Acadèmia.
Això comporta per a l'investigador o investigadora l'assignació d'un premi personal i la dedicació prioritària a activitats de recerca, i per a la seva universitat la percepció d'una subvenció en els termes i amb l'abast que preveuen a aquestes bases reguladores.
Aquestes bases, que figuren a l'annex d'aquesta Ordre, s'han de publicar al web http://www.icrea.cat.
Correspon al director d'ICREA efectuar la convocatòria d'acord amb les bases reguladores aprovades en aquesta Ordre.
La convocatòria s'ha de publicar íntegrament al web http://www.icrea.cat, i se n'ha de publicar un extracte al DOGC mitjançant Edicte.
1.1 Aquestes bases reguladores han de regir la concessió de les subvencions convocades en règim de concurrència competitiva per ICREA, en el marc del Programa ICREA Acadèmia, en els termes que preveu el conveni d'adhesió subscrit per les universitats públiques catalanes el 18 de setembre de 2008.
El Programa ICREA Acadèmia té la finalitat d'incentivar i recompensar l'excel·lència investigadora del personal docent i investigador doctor amb vinculació permanent a una universitat pública de Catalunya.
1.2 L'accés al Programa ICREA Acadèmia suposa per al professorat beneficiari el seu reconeixement com a investigador o investigadora ICREA Acadèmia.
Això comporta per a l'investigador o investigadora l'assignació d'un premi personal i la dedicació prioritària a activitats de recerca, i per a la seva universitat la percepció d'una subvenció en els termes i amb l'abast que preveu la base 3.
2.1 Aquesta convocatòria va adreçada al personal docent i investigador, funcionari i contractat de les universitats públiques catalanes que, a la data de finalització del termini de sol·licitud de la subvenció, reuneixi els requisits següents:
a) Estar en possessió del títol de doctor o doctora.
b) Tenir una vinculació permanent i un règim de dedicació a temps complet a una universitat pública de Catalunya.
c) Trobar-se en situació de servei actiu a una universitat pública de Catalunya i estar-hi impartint docència de manera regular.
2.2 Les persones candidates l'avaluació de les quals quedi per sota del nivell que la comissió d'experts determini, d'acord amb el que estableix la base 8.5, no es podran presentar a la convocatòria corresponent a l'edició immediatament posterior a la qual es van presentar.
2.3 El professorat que ja està reconegut com a investigador o investigadora ICREA Acadèmia no es podrà presentar a una nova convocatòria del Programa ICREA fins que s'hagi exhaurit el període de cinc anys al qual va vinculat el gaudi del seu premi.
Es podrà presentar a la convocatòria que permeti concatenar el premi de què estigui gaudint però no abans.
3.1 L'accés al Programa ICREA Acadèmia suposa per al professorat beneficiari el seu reconeixement com a investigador o investigadora ICREA Acadèmia, la qual cosa implica:
a) L'assignació durant cinc anys d'un premi personal de lliure disposició.
b) La dedicació prioritària a activitats de recerca a la universitat durant els cinc anys de durada del Programa.
La dedicació prioritària a activitats de recerca a la universitat pot ser compatible, excepcionalment, amb la realització d'estades de recerca, de caràcter temporal de l'investigador o la investigadora ICREA Acadèmia a universitats i/o centres de fora de Catalunya, sempre que siguin autoritzades per la seva universitat i per ICREA als efectes de la seva permanència en el Programa.
3.2 El reconeixement com a investigador o investigadora ICREA Acadèmia implica per a la sevauniversitat:
a) La percepció d'una subvenció per l'import que determini la convocatòria.
La universitat ha de destinar aquesta subvenció, d'acord amb l'investigador o la investigadora ICREA Acadèmia, a projectes de recerca i/o a accions directament relacionades amb la seva activitat de recerca, i molt especialment a la contractació de personal que permeti disminuir la tasca docent de l'investigador o la investigadora ICREA Acadèmia.
b) La percepció d'una quantitat com a entitat col·laborada per l'import que es determina en el conveni d'adhesió en compensació pels costos derivats per la seva participació en la gestió del Programa.
c) L'ingrés del premi personal a l'investigador o investigadora ICREA Acadèmia en els termes del conveni d'adhesió.
4.1 El professorat ha de complir els requisits específics que estableix a la base 2 i no pot estar sotmès a cap dels supòsits de prohibició per a obtenir subvencions, de conformitat amb l'article 13 de la Llei 38/2003, de 17 de novembre, general de subvencions.
El premi percebut per l'investigador o investigadora ICREA Acadèmia és compatible amb qualsevol altre premi, ajut o altres recursos que percebi l'investigador o investigadora.
Per aquest motiu no caldrà presentar cap declaració sobre els ajuts sol·licitats o obtinguts.
4.2 La universitat no pot estar sotmesa a cap dels supòsits de prohibició d'obtenir subvencions, de conformitat amb l'article 13 de la Llei 38/2003, de 17 de novembre, general de subvencions.
L'aportació d'ICREA és compatible amb qualsevol altre ajut, ingrés o recurs destinat a les activitats subvencionades, sempre que conjuntament no se superi l'import total del cost de l'activitat.
Si es produís un excés de finançament respecte de l'activitat, la universitat ha de reintegrar a ICREA l'excés juntament amb els interessos que corresponguin, d'acord amb la normativa vigent.
5.1 La dotació econòmica màxima destinada a finançar el Programa ICREA Acadèmia i els efectes econòmics del Programa es determinen a la convocatòria d'ICREA.
5.2 Les subvencions s'han de concedir tenint en compte les disponibilitats pressupostàries i el resultat de l'avaluació que preveu la base 8.
6.1 Les sol·licituds i la seva justificació s'han de fer per via telemàtica, a través del web http://www.icrea.cat utilitzant les credencials electròniques facilitades per ICREA.
La presentació de la sol·licitud de subvenció faculta ICREA per comprovar la conformitat de les dades que conté la sol·licitud o que s'hi declaren.
6.2 A la sol·licitud s'ha d'adjuntar la documentació que determini la convocatòria mitjançant l'accés a la intranet d'ICREA.
6.3 L'acreditació per part del professorat beneficiari i de la seva universitat, del compliment dels requisits que estableixen les bases 2 i 4, s'articula conjuntament a través de la universitat, en els termes que preveu la base 9.2.
6.4 La inexactitud, la falsedat o l'omissió de caràcter essencial en qualsevol dada o document que acompanyi la sol·licitud deixen sense efecte aquest tràmit, des del moment en què es coneguin, amb audiència prèvia, i comporten la inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
6.5 ICREA pot demanar la presentació de documentació original quan ho cregui oportú, així com qualsevol altra documentació que consideri necessària per a la resolució de la convocatòria.
El termini de presentació de sol·licituds s'ha d'establir a la convocatòria d'ICREA.
8.1 L'avaluació de les sol·licituds correspon a cinc comissions d'experts o expertes independents de prestigi internacional, una per cadascun dels diferents àmbits de recerca, designades pel director d'ICREA.
Els experts són sempre externs al sistema de recerca català i són designats per un període màxim de quatre anys.
Durant el procés d'avaluació es mantindrà l'anonimat de la comissió per garantir la plena independència dels experts en el desenvolupament de les seves funcions.
La versió actualitzada de la llista d'avaluadors està disponible a la pàgina www.icrea.cat.
Els experts han de ser prèviament informats d'aquest criteri de publicitat.
8.2 La comissió d'experts actua d'acord amb els principis d'imparcialitat, absència de conflicte d'interessos, objectivitat i rigor científic.
L'avaluació de la comissió es considera en el seu conjunt, d'acord amb el sistema d'avaluació per parells aplicable a l'avaluació científica, previst per l'article 5.3 de la Llei 14/2011, d'1 de juny, de la ciència, la tecnologia i la innovació.
8.3 Per garantir la plena independència i l'autonomia de criteri els experts avaluen en línia les sol·licituds individualment i sense conèixer la identitat dels altres membres experts de la comissió, d'acord amb els criteris d'excel·lència científica següents, reconegts internacionalment i considerats: globalment: importància i impacte de les publicacions, projectes aconseguits nacionals i internacionals, capacitat de lideratge, visibilitat internacional, i altres fites de recerca assolides.
8.4 Una vegada efectuades les avaluacions en línia, la comissió d'experts es reuneix presencialment i genera una llista dels possibles premiats ordenada per consens de tots els membres de la comissió, mitjançant una avaluació global dels mèrits de cada persona candidata d'acord amb els criteris d'excel·lència científica de la base 8.3.
La relació ordenada és signada per tots els experts de la comissió i es lliura al director d'ICREA.
8.5 Les persones candidates l'avaluació de les quals quedi per sota del nivell que la comissió d'experts determini, no es podran presentar a la convocatòria corresponent a l'edició immediatament posterior a la qual es van presentar.
8.6 ICREA facilita a cada persona candidata una breu valoració de la comissió d'experts o expertes sobre la seva proposta.
9.1 La relació provisional es notifica a les persones candidates proposades i a la seva universitat juntament amb el requeriment de la documentació que s'hagi d'aportar.
En el supòsit que algun dels professors proposats no accepti el reconeixement com a investigador o investigadora ICREA Acadèmia o desisteixi de la sol·licitud, es pot concedir aquest reconeixement al professorat de la llista de reserva, si n'hi ha.
9.2 La universitat ha de presentar en el termini fixat a la convocatòria el document d'acceptació, signat conjuntament per la persona candidata proposada i per la persona representant legal de la universitat.
Aquest document ha d'incloure també la informació següent:
a) La declaració responsable que indiqui no està inclosa en cap de les prohibicions previstes per l'article 13 de la Llei 38/2003, de 17 de novembre, general de subvencions, que impedeixen obtenir la condició de beneficiària d'una subvenció.
b) L'acreditació, per part de la universitat, que la persona candidata proposada compleix tots els requisits que preveu la base 2.
Passat el termini previst a la convocatòria sense que s'hagi presentat el document d'acceptació amb tota la informació requerida, s'entén que la persona candidata renuncia a la seva incorporació al programa ICREA Acadèmia.
10.1 Correspon al director d'ICREA, amb autorització prèvia de la Secretaria d'Universitats i Recerca, la resolució de la convocatòria.
10.2 La resolució de concessió s'ha d'emetre en el termini màxim de sis mesos a comptar des de l'endemà de la data límit de presentació de sol·licituds.
Passat aquest termini sense que s'hagi notificat la resolució, s'entendran desestimades.
10.3 La resolució es comunicarà a través de la seva publicació al web http://www.icrea.cat.
11.1 ICREA ha de donar publicitat de les subvencions atorgades en el marc del programa ICREA Acadèmia, especificant-ne l'objecte, l'import i les persones beneficiàries, per al coneixement general de la ciutadania mitjançant la seva pàgina web http://www.icrea.cat.
11.2 L'investigador o investigadora ICREA Acadèmia es compromet a esmentar en forma d'agraïment, el suport que ha rebut del Programa ICREA Acadèmia a totes les seves publicacions i activitats de recerca.
12.1 El pagament del premi a l'investigador o investigadora ICREA Acadèmia, i dels imports destinats a la universitat, s'articula mitjançant la subscripció d'una addenda anual al conveni d'adhesió al Programa subscrit per les universitats el 18 de setembre de 2008, en els termes que s'hi preveuen.
12.2 L'investigador o investigadora ICREA Acadèmia ha de presentar anualment a ICREA durant el primer trimestre posterior a cada exercici subvencionat (el termini màxim és el 31 de març) i a través de la seva universitat, una justificació anual sobre les activitats de recerca que ha desenvolupat.
Aquesta justificació s'ha d'incorporar al web www.icrea.cat, i també s'ha d'entregar en paper i signada per l'investigador o investigadora ICREA Acadèmia, amb el vistiplau de la persona representant legal de la universitat a la seu d'ICREA dins el termini esmentat.
ICREA en farà el seguiment i en comunicarà el resultat a la universitat.
La valoració positiva anual és condició necessària per a la permanència en el Programa.
12.3 Si l'investigador o investigadora ICREA Acadèmia destina part del seu premi personal a recerca, ho haurà de notificar a la seva universitat i a ICREA, a efectes merament informatius, atès que es tracta d'un premi de lliure disposició.
12.4 La justificació de les quantitats aportades a la universitat s'ha de fer mitjançant un compte justificatiu simplificat en els termes que preveu el conveni d'adhesió al Programa subscrit per les universitats el 18 de setembre de 2008.
La universitat ha de sotmetre's a les actuacions de comprovació i control d'ICREA, de la Direcció General de Recerca, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
L'investigador o investigadora ICREA Acadèmia i la seva universitat en tot el que no estigui regulat de manera específica per aquestes bases, han de complir les obligacions que estableix la legislació vigent en matèria de subvencions.
14.1 La pèrdua d'un requisit o més dels establerts a la base 2 comporta el cessament en el Programa de l'investigador o la investigadora ICREA Acadèmia.
14.2 L'acceptació d'un càrrec unipersonal a la universitat permet la suspensió del gaudi del premi fins a un termini màxim de vuit anys.
14.3 La pèrdua dels requisits previstos a la base 2 ha de ser comunicada per l'investigador o la investigadora ICREA Acadèmia a la seva universitat i a ICREA, en un termini no superior a deu dies naturals, a l'efecte de la seva renúncia a la permanència en el Programa.
14.4 Els efectes del cessament en el Programa de l'investigador o investigadora ICREA Acadèmia es produiran, en tot cas, des de la data en què s'hagi produït la pèrdua del requisit o requisits d'accés al Programa.
L'investigador o investigadora ICREA Acadèmia pot renunciar en qualsevol moment a la seva incorporació al Programa ICREA Acadèmia.
La renúncia l'haurà de comunicar per escrit a la seva universitat i a ICREA, a l'efecte d'acordar amb la universitat les liquidacions corresponents, si escau.
15.1 Són causes de revocació total o parcial de les subvencions concedides d'acord amb aquestes bases generals, les establertes als articles 92 bis i 99 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre, i a l'article 37 de la Llei 38/2003, de 17 de novembre, general de subvencions.
15.2 Correspon al director general de Recerca, a proposta del director d'ICREA i amb la tramitació prèvia del procediment legalment establert, la revocació total o parcial de les subvencions.
15.3 L'incompliment dels requisits previstos en aquestes bases reguladores comporta l'obligació de retornar totes o part de les quantitats percebudes per l'investigador o la investigadora ICREA Acadèmia i per la universitat, en els termes establerts al Text refós de la Llei de finances públiques de Catalunya.
En cas d'incompliment de les obligacions que determinen les bases reguladores, s'aplica el règim sancionador que estableixen la Llei 38/2003, de 17 de novembre, general de subvencions, i el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència del reintegrament total o parcial de la subvenció.
L'inici del procediment sancionador correspon al director general de Recerca, a proposta del director d'ICREA.
ICREA i la universitat de l'investigador o investigadora ICREA Acadèmia han de complir amb la normativa reguladora de les dades de caràcter personal i han d'implementar les mesures de seguretat previstes per la Llei orgànica 15/1999, de 13 de desembre, de protecció de dades de caràcter personal.